
Περίληψη

Τα νέα βιβλία Μαθηματικών του Δημοτικού Σχολείου που χρησιμοποιήθηκαν στα σχολεία από τη σχολική χρονιά 2006-2007 προτείνουν και επιβάλλουν με τη δομή τους, μια νέα μορφή διδασκαλίας που στηρίζεται σε κάποιες αρχές του κονστρουκτιβισμού, δίνει έμφαση στη βιωματική διδασκαλία, την ομαδοσυνεργατική εργασία της τάξης, τη σπειροειδή διάταξη της ύλης, ενώ η επίλυση προβλήματος, με έμφαση (ως στόχο) στα ρεαλιστικά προβλήματα, γίνεται οιονεί αυτοσκοπός της μαθηματική εκπαίδευσης. 
Παράλληλα, αυξάνεται ο όγκος της διδακτέας ύλης και οι μαθητές έρχονται σε επαφή με έννοιες και μεγέθη νωρίτερα από ό,τι συνέβαινε με τα προηγούμενα βιβλία, ενώ περιορίζονται δραστικά οι ασκήσεις εμπέδωσης.

Στην εισήγηση υποστηρίζουμε ότι τα νέα βιβλία είναι μη εφαρμόσιμα, αναποτελεσματικά, οξύνουν τις ταξικές ανισότητες μεταξύ των μαθητών, δυσχεραίνουν τους δασκάλους και τα πρώτα αποτελέσματα δείχνουν ότι δημιουργείται μια χαμένη γενιά. Τέλος προτείνουμε ενδεικτικά, μέσω παραδείγματος μια δική μας πρόταση.
Πρόλογος

Όσα θα αναπτύξουμε αφορούν σε κάποιο βαθμό και εκείνα του Γυμνασίου και εντέλει την προωθούμενη μέσω των νέων βιβλίων διδακτική των Μαθηματικών στην υποχρεωτική εκπαίδευση. Επειδή τα νέα βιβλία του Γυμνασίου δεν έχουν ακόμη εφαρμοστεί ώστε να φανούν και έμπρακτα τα αποτελέσματα, που ισχυριζόμαστε ότι θα είναι ανάλογα με εκείνων του Δημοτικού, θα εστιάσουμε την κριτική μας παρουσίαση στα νέα βιβλία του Δημοτικού, αλλά κάποια παραδείγματα δίνονται από την ύλη του Γυμνασίου

Το θεωρητικό πλαίσιο των νέων βιβλίων και η δική μας άποψη

Τα νέα ΑΠΣ και ΔΕΠΣ και συνακόλουθα τα νέα βιβλία στηρίζονται θεωρητικά σε ένα συνδυασμό παιδαγωγικών απόψεων με έμφαση στον κονστρουκτιβισμό. Οφείλουμε να επισημάνουμε ότι υπό τον όρο κονστρουκτιβισμός καλύπτονται πολλές διαφορετικές μεταξύ τους θεωρίες. Πάντως η βασική παραδοχή του κονστρουκτιβισμού είναι ότι ο άνθρωπος κατασκευάζει τη γνώση και δεν τη δέχεται παθητικά. Η κινητήρια δύναμη για την κατασκευή της νέας γνώσης είναι πάντα μια προβληματική κατάσταση, την οποία οι υπάρχουσες γνώσεις του ατόμου δεν μπορούν να αντιμετωπίσουν. Αυτή η ασυμφωνία και αστάθεια οδηγεί τον άνθρωπο σε ενεργοποίηση των ήδη υπαρχουσών γνωστικών δομών, σε τροποποίησή τους και σε κατασκευή νέων γνώσεων, προκειμένου να ερμηνευτεί και να επιλυθεί το πρόβλημα.
Χαρακτηριστικό του κονστρουκτιβισμού που το βλέπουμε ανάγλυφα στα νέα βιβλία είναι η υποκειμενικότητα της γνώσης:  «Η θεωρία του κονστρουκτιβισμού στηρίζεται σε δύο αρχές. Η πρώτη δηλώνει ότι η γνώση δε λαμβάνεται παθητικά αλλά οικοδομείται ενεργητικά από το γιγνώσκον υποκείμενο. Η δεύτερη αρχή δηλώνει ότι η γνωστική λειτουργία είναι προσαρμοστική και υπηρετεί την οργάνωση του κόσμου των εμπειριών  και όχι την ανακάλυψη της οντολογικής πραγματικότητας. ...Συνεπώς δε βρίσκουμε την αλήθεια αλλά οικοδομούμε βιώσιμες εξηγήσεις των εμπειριών μας».(1)
Την εφαρμογή των απόψεων αυτών στα νέα βιβλία τη βρίσκουμε σε πολλές «εργασίες» με ανοικτό αποτέλεσμα, στην αποθέωση της «εκτίμησης» του αποτελέσματος μιας πράξης, αλλά κυρίως στη δομή των βιβλίων όπου η «επισημοποίηση» της γνώσης καταλαμβάνει πολύ μικρότερο μέρος από τη φάση της «ανακάλυψης», ενώ αντί ασκήσεων εμπέδωσης της νέας γνώσης και μετά την επισημοποίηση οι εργασίες έχουν επίσης στοιχεία υποκειμενικής προσέγγισης στη λύση. 
Θα πρέπει να επισημάνουμε άλλη μία ουσιώδη πτυχή των κοντρουκτιβιστικών απόψεων που είναι η σημασία και ρόλος της κοινωνικής ομάδας για τη μάθηση. «Ουσιαστικά η γνώση είναι κοινωνικό προϊόν. Οικοδομείται κοινωνικά, ως προϊόν της κοινωνικής δραστηριότητας του ανθρώπου. ...Ένα άτομο που ενεργεί μόνο του, ξεκομμένα από τους άλλους ανθρώπους, που στηρίζεται στον εαυτό του, δεν είναι δυνατό να αποκτήσει παρά ελάχιστη γνώση. Μα και αυτό το ελάχιστο της γνώσης θα είναι μόνο για ξεχωριστά γεγονότα. Το μέσο για το σχηματισμό και την έκφραση των ιδεών, δηλαδή η γλώσσα, χωρίς την οποία δεν ήταν δυνατό να διαμορφωθούν ιδέες, είναι ένα κοινωνικό προϊόν και υπάρχει μόνο ως κτήμα ολόκληρης της κοινωνίας. Κατά συνέπεια, η γνώση αποκτάται και οικοδομείται μόνο μέσα στην κοινωνία και οι ρίζες της βρίσκονται στην κοινωνική δραστηριότητα του ανθρώπου. Οικοδομείται με την ανταλλαγή της πείρας και των ιδεών, ανάμεσα στα μέλη της κοινωνίας, στην πορεία των διαφόρων μορφών κοινωνικής δραστηριότητας και αλλάζει και δοκιμάζεται μέσα στην ίδια διαδικασία».(2)
Κατά την άποψή μας, με βάση τα προηγούμενα, το κονστρουκτιβιστικό γνωσιακό μοντέλο κατατείνει στην ενίσχυση των κυρίαρχων απόψεων της κοινωνίας. Αυτή η παράμετρος αντιμετωπίζεται από τους υποστηρικτές του μοντέλου με το επιχείρημα της ανάγκης συμβιβασμού και βελτίωσης των κοινωνικών συνθηκών διαχειριστικά. Αυτός είναι λόγος που πιστεύουμε ότι το πραγματικό θεωρητικό υπόβαθρο του νέου εκπαιδευτικού μοντέλου είναι ο λογικός θετικισμός.

Αξίζει πρόσθετα να επισημανθεί ότι, αν η θεωρητική αυτή επιλογή ήταν έντιμη, τότε θα επανερχόταν στη διδασκαλία των μαθηματικών με έμφαση η Ευκλείδεια Γεωμετρία η οποία, όπως επισημαίνουν πολλοί ερευνητές (π.χ. 3) είναι προνομιακό πεδίο για την ανάπτυξη της λογικομαθηματικής σκέψης, τόσο για μεθοδολογικούς όσο και για παιδευτικούς λόγους. Όμως, πρόκειται για παγιωμένη άποψή μας, η απόκτηση λογικομαθηματικής σκέψης δεν είναι ειλικρινής στόχος των κυρίαρχων κοινωνικών παραγόντων οι οποίοι επιβάλλουν τις κατευθύνσεις των εκπαιδευτικών σχεδιασμών.

Η δική μας άποψη είναι ότι επιβάλλεται μια σταδιακή αλλαγή στη διδακτική των Μαθηματικών η οποία να έχει κάποια από τα προτεινόμενα στοιχεία όπως η κινητοποίηση του ενδιαφέροντος των μαθητών μέσω της προσωπικής και ομαδικής συμμετοχής στο μάθημα, με δύο απαραίτητους όρους: 

Ριζικές περικοπές στη διδακτέα ύλη των μικρότερων τάξεων Δημοτικού και Γυμνασίου ώστε οι έννοιες να γίνονται πράγματι κτήμα όλων των μαθητών, ώστε αργότερα να είναι δυνατή η εντατικοποίηση του ρυθμού.
Να οργανωθεί η διαδικασία μάθησης της γνώσης, η διαδικασία αφομοίωσης της διανοητικής καλλιέργειας, έτσι όπως την οργάνωσε επί χιλιάδες χρόνια ο καλύτερος δάσκαλος, η ίδια η ζωή(4)
Στα περιορισμένα πλαίσια αυτής της εισήγησης θα δώσουμε στο τέλος ένα παράδειγμα αυτής της πρότασης.

Περιγραφή των κοινών χαρακτηριστικών των νέων βιβλίων
Κοινό χαρακτηριστικό όλων των νέων βιβλίων Μαθηματικών του Δημοτικού είναι η δομή κάθε κεφαλαίου:

Το βιβλίο δασκάλου δίνει παράδειγμα ενός τρόπου εισαγωγής στο νέα κεφάλαιο. Ακολουθεί μια «δραστηριότητα» στο βιβλίο του μαθητή. Υποτίθεται ότι η δραστηριότητα έχει στόχο να οδηγήσει τους μαθητές να ανακαλύψουν την έννοια που θα διδαχθεί στο κεφάλαιο. Ακολουθούν κάποιες εργασίες που εκτελούνται από τους μαθητές ατομικά ή ομαδικά. Μέσα από τη δραστηριότητα και τις εργασίες αυτές, μερικές από τις οποίες βρίσκονται στο Τετράδιο Εργασιών, και αξιοποιώντας τις απαντήσεις των μαθητών είτε είναι σωστές είτε λαθεμένες, η τάξη οδηγείται στη διατύπωση ενός κανόνα, δηλαδή στην «επισημοποίηση» της γνώσης. Ακολουθούν εφαρμογές, εργασίες, ερωτήσεις κ.τ.λ.

Το πρόβλημα για το πρόβλημα

Ανέκαθεν το πρόβλημα ήταν κομμάτι των Μαθηματικών. Πρακτικά προβλήματα οδήγησαν την ανθρώπινη σκέψη να επινοήσει μαθηματικές έννοιες και πράξεις, ενώ χάρη στην αυτόνομη ανάπτυξη των Μαθηματικών ως επιστήμης επιλύθηκαν νέα προβλήματα. Στο παρελθόν η μαθηματική εκπαίδευση περιοριζόταν στη διδασκαλία των Μαθηματικών για τα Μαθηματικά ή το πολύ για την επίλυση προβλημάτων. Η αξιοποίηση των προβλημάτων για τη διδασκαλία των Μαθηματικών αποτέλεσε μια από τις βάσεις  σύγχρονων παιδαγωγικών αντιλήψεων. Η μέθοδος αυτή ακολουθεί την ιστορική πορεία ανάπτυξης της γνώσης και κινητοποιεί το ενδιαφέρον των μαθητών. Όμως με τα νέα βιβλία φαίνεται να στρεφόμαστε σε μια μορφή  διδασκαλίας του προβλήματος για το πρόβλημα με τα μαθηματικά να αποτελούν απλώς ένα από τα πλαίσια στα οποία κάθε πρόβλημα εντάσσεται. 
Πολλά κεφάλαια έχουν τίτλο «Προβλήματα», ενώ πάρα πολλές από τις δραστηριότητες και τις εργασίες είναι καθημερινά (τουλάχιστον σύμφωνα με την αντίληψη των συγγραφέων περί του τι είναι καθημερινότητα) προβλήματα. Ας σημειωθεί ότι μεγάλο ποσοστό των προβλημάτων αυτών ή δεν έχουν καμία σχέση με τις αντίστοιχες έννοιες του κεφαλαίου ή εμπλέκουν πολύ περισσότερες έννοιες. Το πρόβλημα καθίσταται αυτοσκοπός και μάλιστα όχι το μαθηματικό πρόβλημα, αλλά το πρόβλημα γενικά. Χαρακτηριστικό είναι το παράδειγμα εργασίας στην αρχή της Β΄ Δημοτικού όπου δίνεται ότι η τιμή τριών ποτηριών είναι 11€ και ζητιέται η τιμή 12 ποτηριών. Ο μαθητής πρέπει να κυκλώσει τα 12 ποτήρια της εικόνας ανά 3 (ας σημειωθεί ότι η εικόνα δεν τον βοηθάει καθόλου σ’ αυτό) και να πολλαπλασιάσει το 4 επί 11. Η ακριβής εκφώνηση είναι: «Βρείτε γρήγορα με την προπαίδεια …».
Ο «ηθικός αυτουργός»

Είναι εμφανής η προσπάθεια να προσαρμοστεί, μέσω των νέων βιβλίων, η μαθηματική εκπαίδευση προς τους στόχους του μαθηματικού διαγωνισμού PISA του ΟΟΣΑ. Θα πρέπει εδώ να επισημάνουμε ότι και η προηγούμενη μεγάλη μεταρρύθμιση στη μαθηματική εκπαίδευση κατά τη διάρκεια της οποίας εισάχθηκε στη σχολική εκπαίδευση η διδασκαλία των «Νέων Μαθηματικών», η φορμαλιστική αυστηρότητα, ο άφθονος συμβολισμός (ποσοδείκτες κ.τ.λ.), ενώ υποτιμήθηκαν σημαντικά η πρακτική αριθμητική και η Ευκλείδεια γεωμετρία, στηρίχθηκε σε μεγάλο συνέδριο που πραγματοποίησε ο ΟΟΣΑ στη Γαλλία το 1959, αλλά τα καταστροφικά για την εκπαίδευση αποτελέσματά του (5) υποχρέωσαν όλες τις χώρες να υπαναχωρήσουν, με την Ελλάδα, μια από τις τελευταίες, μόλις στη δεκαετία του ’90. Στη σύγχρονη εποχή ο διαγωνισμός PISA τείνει να γίνει το αλάθητο κριτήριο επιτυχίας κάθε εκπαιδευτικού συστήματος(6). Βλέπουμε ωστόσο στην πρωταθλήτρια Φινλανδία να αμφισβητείται η επιτυχία αυτή από μεγάλη μερίδα μαθηματικών της Τριτοβάθμιας εκπαίδευσης με διακηρύξεις που έχουν π.χ. τίτλους «Η PISA λέει τη μισή αλήθεια», ή «Πύρρεια νίκη της Φινλανδίας στο διαγωνισμός PISA» (7).
Πέρα από τη θεωρητική ανάλυση των στόχων και των αποτελεσμάτων της αναγωγής της «επίλυσης καθημερινών προβλημάτων» σε ύψιστο διδακτικό στόχο, εφαρμογή του στα νέα βιβλία έχει κωμικοτραγικά αποτελέσματα. Αξίζει να αναφερθεί ακολούθως ένα από τα πολλά παραδείγματα:

	Το ερώτημα είναι αν το ντουλάπι μπορεί να σηκωθεί.

Το ντουλάπι δε σηκώνεται μέσα στο δωμάτιο σύμφωνα με το βιβλίο της Β΄ Γυμνασίου (8) με βάση το Πυθαγόρειο Θεώρημα, αν βέβαια είμαστε τόσο αφελείς ώστε να προσπαθήσουμε να το σηκώσουμε περιστρέφοντάς με άξονα περιστροφής τη μικρότερη ακμή της βάσης!

Αντίστοιχη περίπτωση


Βιωματική διδασκαλία
Τα νέα βιβλία, με εξαίρεση εκείνο της Γ΄ Γυμνασίου και λιγότερο της Στ΄ Δημοτικού, καθοδηγούν το διδάσκοντα να βοηθήσει τους μαθητές να ανακαλύψουν τη νέα γνώση, σύμφωνα με τα ΑΠΣ και τα ΔΕΠΣ εισάγοντας τις καινοτομίες:
Συμμετοχική - ομαδοσυνεργατική διδασκαλία, Ανακάλυψη της γνώσης, Μαθητοκεντρικό μοντέλο, Μαθηματικό παιχνίδι και Προοδευτικές παιδαγωγικές απόψεις. Αυτή είναι η μισή αλήθεια. Η άλλη μισή είναι ότι μια τέτοιου επιπέδου αλλαγή έχει ορισμένες προϋποθέσεις που πρέπει να ισχύουν όλες: Πολύ περισσότερο διδακτικό χρόνο, Ανάλογα εκπαιδευμένους εκπαιδευτικούς, Μικρό αριθμό μαθητών και κατάλληλη υποδομή και Κατάλληλο κοινωνικό περιβάλλον
Αντιθέτως

· Με την αύξηση της ύλης ο διδακτικός χρόνος συρρικνώνεται

· Όχι μόνο οι εκπαιδευτικοί, αλλά ούτε οι επιμορφωτές τους δεν έχουν εκπαιδευτεί κατάλληλα.

· Το ΥΠΕΠΘ αρνείται να μειώσει το μέγιστο αριθμό μαθητών ανά τμήμα, όσο για την υποδομή των σχολείων μας, η πραγματικότητα μιλάει από μόνη της.
· Το κοινωνικό περιβάλλον αντί να εμπνέει αξίες και ιδεώδη καλλιεργεί την ανταγωνιστικότητα και τους ταξικούς διαχωρισμούς.

Επειδή δεν πρόκειται για άγνοια, είμαστε υποχρεωμένοι να κατηγορήσουμε όλους όσοι εμπλέκονται στη διαδικασία παραγωγής των νέων βιβλίων ότι ενσυνείδητα επέλεξαν την εύκολη λύση της μετακύλυσης της ευθύνης για μάθηση στις οικογένειες των μαθητών. Οι τελευταίες, ανάλογα με το μορφωτικό και το οικονομικό τους επίπεδο ή θα καλύψουν τα κενά που θα αφήνει το σχολείο με φροντιστήρια που θα ακολουθούν την πεπατημένη ή θα βοηθήσουν τα παιδιά τους να κάνουν στο σπίτι με τη βοήθεια των γονιών ή ειδικών αυτό που έπρεπε, αλλά είναι πρακτικά αδύνατο, να γίνει στο σχολείο.

Στην πράξη ο δάσκαλος προσπαθώντας να υπηρετήσει «δυσίν Κυρίοις»,  αναγκάζεται να αφιερώνει λίγο χρόνο για να προσπαθήσει να ακολουθήσει τις οδηγίες κι ύστερα, ασθμαίνων και στηριζόμενος σε όσους μαθητές θα έχουν καταφέρει να αντιληφθούν περί τίνος πρόκειται, θα σπεύδει να ολοκληρώσει την ενότητα και να δίνει εργασία για το σπίτι. Οι λίγοι θα έχουν έτσι την ευκαιρία να προχωρήσουν, ενώ οι πολλοί θα μένουν ακόμη πιο ξένοι προς τα Μαθηματικά.

Εξάλλου, εκεί που οι οδηγίες προτείνουν να καταγράφει ο δάσκαλος τις απαντήσεις των μαθητών που προκύπτουν από τις «δραστηριότητες» για να αξιοποιηθούν στην «επισημοποίηση της νέας γνώσης», ουδόλως υπονοείται ότι οι απαντήσεις αυτές προέρχονται από το σύνολο των μαθητών. Εν προκειμένω κάθε πρόταση της μορφής «με βάση τις απαντήσεις των μαθητών» σημαίνει «με βάση τις απαντήσεις κάποιων μαθητών. Οι περισσότεροι από αυτούς είναι σίγουρο ότι θα έχουν προετοιμάσει, με την κατάλληλη βοήθεια, το νέο μάθημα και δε θα πρόκειται για «ανακάλυψη» της γνώσης, αλλά για μεταφορά στην τάξη όσων τους δίδαξε το φροντιστήριο. Οι περισσότεροι μαθητές θα νιώθουν κατά τη διάρκεια αυτής της διαδικασίας σαν χαμένοι, όσες φιλότιμες κι αν καταβάλει ο δάσκαλος να τους βοηθήσει στα στενά χρονικά όρια της διδακτικής ώρας.

Συμπληρωματικά όλοι αυτοί οι «χαμένοι» μαθητές θα εμπεδώνουν το ότι είναι ανίκανοι μέσω της … «πρωτοποριακής» αξιολόγησης του «portofolio» που θα συνοδεύει τη μαθητική τους ζωή σαν διαβατήριο για την εξειδίκευση στις Δημόσιες ή -κυρίως- Ιδιωτικές Επαγγελματικές Σχολές και Κέντρα Κατάρτισης.

Σπειροειδής διάταξη της ύλης

Η μισή αλήθεια

Όταν μια έννοια προσεγγίζεται σε διαφορετικές περιόδους, από διαφορετικές οπτικές και με σταδιακή ενίσχυση της αρχικής εικόνας, κατακτείται ευκολότερα παρά με τη μέθοδο της πλήρους, ενιαίας και διεξοδικής μελέτης της. Εξάλλου τα παιδιά έχουν σε κάθε ηλικία διαφορετική αντιληπτική ικανότητα και ποσοτικά και ποιοτικά. Μάλιστα υπάρχουν περιπτώσεις στις οποίες μια μικρότερη ηλικία είναι καταλληλότερη για προσεγγίσεις κάποιων εννοιών. Για παράδειγμα οι εικόνες που βλέπει το μικρό παιδί εντυπώνονται βαθύτερα, αφενός λόγω του μικρού σχετικά αριθμού προσλαμβανουσών παραστάσεων, αφετέρου λόγω του ότι οι εικόνες «μιλούν» δυνατότερα στα παιδικά μυαλά. 

Έτσι, στη ζωή το παιδί μαθαίνει «σπειροειδώς» και όχι γραμμικά. Οι νέες πληροφορίες συνδυάζονται με τις παλιότερες και γίνονται κτήμα του παιδιού βιωματικά. Από την άλλη, οι «διορθώσεις» που οι νέες πληροφορίες επιφέρουν στη μέχρι τότε αντίληψη μιας έννοιας διδάσκουν και το πώς θα πρέπει να ερμηνεύονται οι πληροφορίες στο μέλλον. 

Συνεπώς η σπειροειδής διάταξη της ύλης την οποία προβάλλουν οι συγγραφείς των νέων βιβλίων ως βασική καινοτομία είναι θετική επιλογή.

Και η … άλλη μισή
Πρώτα - πρώτα δεν πρόκειται για καινοτομία. Ανέκαθεν η ύλη των μαθηματικών παρουσιαζόταν σπειροειδώς στον ένα ή στον άλλο βαθμό. Αυτό που κάνουν τα νέα βιβλία είναι η υπονόμευση αυτής της μεθόδου, μέσω της τελείως ακροθιγούς παρουσίασης πολλών εννοιών. Όμως έτσι ακυρώνεται κάθε ευεργέτημα από τη σπειροειδή διάταξη της ύλης. Γιατί, για να λειτουργήσει η μέθοδος πρέπει η επαναλαμβανόμενη πληροφορία για μια έννοια να συναντήσει μια ανάμνηση από την προηγούμενη προσέγγιση. Αντίθετα ο μαθητής έχει, εκτός σχολείου, βομβαρδιστεί με απίστευτο αριθμό «πληροφοριών» οι οποίες διαγράφουν από τη μνήμη του κάθε χρήσιμη πληροφορία την οποία δεν έχει στοιχειωδώς εμπεδώσει. Για την πλειονότητα των μαθητών η «επαναλαμβανόμενη» έννοια είναι ουσιαστικά τελείως καινούργια. Όμως τα βιβλία δεν την αντιμετωπίζουν σαν καινούργια, με αποτέλεσμα να προχωρούν γρήγορα, ύστερα από μια «ασθμαίνουσα» επανάληψη. Οι μαθητές έχουν να αντιμετωπίσουν επομένως μια νέα έννοια παρουσιασμένη σαν να ήταν ήδη, εν μέρει, γνωστή. Αντιλαμβάνεται καθένας ποιο θα είναι το αποτέλεσμα. Αναφέραμε όμως ότι αυτό θα συμβεί για την πλειονότητα των μαθητών. Πράγματι, οι μαθητές που θα έχουν την «τύχη» να βοηθηθούν από το σπίτι τους, είτε με τη φροντίδα των γονιών είτε με κάποιο φροντιστήριο, αυτοί και μόνο - και ίσως ασήμαντο ποσοστό ιδιαίτερα προικισμένων παιδιών - θα ευεργετηθούν από αυτού του είδους τη σπειροειδή διάταξη.

Η αύξηση της ύλης και η αναντιστοιχία με τα στάδια εξέλιξης των παιδιών
Ένας από τους λόγους της συμπίεσης του χρόνου και της αύξησης της ύλης είναι η απαίτηση της αγοράς να έχουν οι μελλοντικοί εργαζόμενοι συγκεκριμένες δεξιότητες. Μέσα στις δεξιότητες αυτές δε θα βρούμε ως γενικούς στόχους για όλους την κριτική σκέψη, τη μη καθοδηγούμενη πρωτοτυπία, την ελεύθερη δημιουργική φαντασία που μπορεί να προσφέρει η διδασκαλία των Μαθηματικών. Δεν είναι τυχαίο που ο ΟΟΣΑ μέσω και του διαγωνισμού PISA ορίζει ως κύριο στόχο της διδασκαλίας των Μαθηματικών την απόκτηση της ικανότητας «να εφαρμόζουν τις μαθηματικές γνώσεις στην επίλυση πρακτικών προβλημάτων». Προφανώς και ο στόχος αυτός είναι επιθυμητός. Είναι όμως στόχος που επιτυγχάνεται μέσω της εξοικείωσης των μαθητών με τις μαθηματικές έννοιες, της βαθιάς κατανόησής τους και της αβίαστης εξαγωγής των μαθηματικών εννοιών από τη ζωή. Όταν όμως γίνεται αυτοσκοπός ενός εκπαιδευτικού συστήματος προκαλεί στρεβλώσεις. Όταν οι μαθητές βρίσκονται διαρκώς ενώπιον προβλημάτων και οι περισσότεροι δεν έχουν το γνωστικό υπόβαθρο για την αντιμετώπισή τους, ούτε βελτιώνεται η ικανότητά τους να λύνουν πρακτικά προβλήματα με τη βοήθεια των μαθηματικών ούτε εξοικειώνονται με αυτά. Βλέπουμε στο σημείο αυτό ξεκάθαρα την έντονη ταξικότητα που προωθούν τα νέα βιβλία. Ρίχνουν τους μαθητές στα βαθιά και όσοι επιπλεύσουν! Προφανώς θα επιπλεύσουν ευκολότερα όσοι έχουν μεγάλο μορφωτικό κεφάλαιο και υλική στήριξη από τις οικογένειές τους.

Ανάλογα είναι τα προβλήματα που δημιουργεί το «κατέβασμα» εννοιών σε μικρότερες ηλικίες. Παραδειγματικά: Το βιβλίο της Α΄ Δημοτικού θεωρεί δεδομένο ότι τα παιδιά γνωρίζουν ήδη τους αριθμούς και προχωράει μέχρι το 100 αντί του 20 παλιότερα. Στο Γυμνάσιο διδάσκονται ενότητες, όπως κάποια στοιχεία της θεωρίας πολυωνύμων, που είχαν παραλειφθεί από την ύλη της Β΄ Λυκείου!

Οι πραγματικοί στόχοι

Ανεξάρτητα από τις επιδιώξεις των συγγραφικών ομάδων, εκ του αποτελέσματος τα νέα βιβλία υπηρετούν τους κυρίαρχους στόχους της νέας πολιτικής για την εκπαίδευση. 
Οι στόχοι αυτοί είναι:

Να αποδομηθεί η γνώση ώστε οι πολίτες της νέας γενιάς να είναι κατάλληλοι για το ρόλο τους στην αγορά ως υπάκουοι κει ευέλικτοι απασχολήσιμοι.
Να ενταθούν οι ταξικοί φραγμοί και διαχωρισμοί μέσω της εκπαίδευσης. 

Μια αντιπρόταση

Κλείνοντας θα δώσουμε ένα παράδειγμα αξιοποίησης των πραγματικών προβλημάτων για την προσέγγιση και κατανόηση των μαθηματικών εννοιών, όπως θεωρούμε ότι θα μπορούσε να υπηρετήσει τις ανάγκες των παιδιών. Ο δάσκαλος πηγαίνει τους μαθητές σε μια τέντα όπως αυτή του σχ. 4. Μετρούν τις προσιτές διαστάσεις που βλέπουμε στο σχήμα και τους ζητάει να εκτιμήσουν το μήκος της τέντας για να βρεθεί έπειτα το εμβαδόν της. Πρόβλημα πρακτικό, πραγματικό που πιθανότατα θα κινήσει το ενδιαφέρον των μαθητών, αν και αυτό ποτέ δεν είναι σίγουρο ιδιαίτερα στο σημερινό εξεταστικοκεντρικό σχολείο. Οι μαθητές εικάζουν διάφορα αποτελέσματα τα οποία καταγράφονται. Στη συνέχεια πηγαίνουν στην τάξη και απεικονίζουν το σχήμα σε κλίμακα 1:10 για να ελέγξουν με το υποδεκάμετρο αν μάντεψαν τη σωστή τιμή. Βρίσκοντας αποτέλεσμα 5 cm που είναι η υποτείνουσα του ορθογωνίου τριγώνου με κάθετες πλευρές 3 και 4 cm ο δάσκαλος τους ρωτάει αν μπορούν να μαντέψουν κάποιον συνδυασμό πράξεων, έναν τύπο με τη βοήθεια του οποίου να βρίσκεται το αποτέλεσμα αυτό. Είναι απίθανο να μαντέψει μαθητής, αν δεν έχει διαβάσει το Πυθαγόρειο θεώρημα, τη σχέση: 32+42=52. Αφού η τάξη δοκιμάσει, συνεργατικά, διάφορους τύπους ο δάσκαλος μπορεί να υποδείξει μια διαφορετική από τις πρωτοβάθμιες σχέσεις μεταξύ των τριών μεγεθών. Κάποια στιγμή, εφόσον δεν υπάρχει το άγχος του χρόνου και όσο οι μαθητές δραστηριοποιούνται και δεν ασχολούνται με άλλες ενέργειες, είτε μόνοι τους οι μαθητές στην τάξη, είτε κάποιος μαθητής σε εργασία για το σπίτι είτε αναγκαστικά ο ίδιος ο δάσκαλος θα διατυπώσει τη σχέση 32+42=52. Πιθανότατα να έχουν σχεδιάσει οι μαθητές και άλλα ορθογώνια τρίγωνα, να έχουν υπολογίσει τις πλευρές τους και να φτάσουν ευκολότερα στη σχέση. Όπως και να ‘χει η τάξη θα πρέπει να ελέγξει την ισχύ του τύπου και σε άλλα ορθογώνια τρίγωνα. Μόλις φανεί ότι ο τύπος λειτουργεί, θα πρέπει να επισημανθεί στους μαθητές ότι αυτό δε σημαίνει ότι μπορούμε να τον χρησιμοποιούμε με βεβαιότητα εφόσον δεν έχει ακόμη αποδειχτεί! Το πότε και πώς θα γίνει η απόδειξη εξαρτάται από πολλούς παράγοντες. Εκείνο που θέλουμε να πούμε με το παράδειγμα αυτό είναι ότι:

· Βιωματική διδασκαλία δε γίνεται χωρίς βιώματα, όπως π.χ.  επίσκεψη στο χώρο που βρίσκεται η τέντα.

· Κυριότερος λόγος της δραστηριότητας είναι η κινητοποίηση του ενδιαφέροντος του μαθητή.

· Η διδασκαλία οφείλει να «μιμηθεί» την ιστορική εξέλιξη της επιστήμης. Κάθε επιστημονική ανακάλυψη έχει περίπου τέτοια ιστορία. Ξεκινάει από την ανάγκη, στηρίζεται αρχικά  στην παρατήρηση και τις δοκιμές, ελέγχεται πειραματικά η ισχύς της, δε γίνεται άκριτα αποδεκτή χωρίς την απόδειξη στα πλαίσια των δυνατοτήτων της εποχής.

· Δεν επιδιώκει την ανακάλυψη, αλλά τη συμμετοχή του παιδιού στην πορεία προς την ανακάλυψη και απαιτεί το δημιουργικό ρόλο του δασκάλου που είναι διαμεσολαβητής για την μετάβαση του παιδιού σε έναν τομέα της ζώνης της επικείμενης ανάπτυξής του. 

· Δεν είναι υλοποιήσιμη στο σημερινό μουντό, εξεταστικοκεντρικό, ωφελιμιστικό  σχολείο ούτε σε μια κοινωνία που δε θεωρεί τη μόρφωση όλων των παιδιών κύριο στόχο της εκπαίδευσης χωρίς λογιστικούς λογαριασμούς του χρόνου και του οικονομικού κόστους.

